送太守傅尚書易鎮當塗二十韻
作者：徐璣
朝代：宋

paragraphs: 帝業江淮表，丕承七十年。
太平南北共，內禪子孫傳。
弓矢深櫜橐，桑麻鬰壠阡。
江河春混混，雨露夜涓涓。
治久情多縱，才卑氣或偏。
穹蒼宜予弼，淵默正思賢。
四世忠勳積，三朝節概全。
威儀新禹服，光彩舊星躔。
本以文爲治，尤知政有權。
粟紅初穰穰，榆散亦翩翩。
國似傳東魯，名能躐潁川。
殊恩方錫馬，盛美又臨軒。
易鎮旌旗遠，趨朝劍履便。
想知環去旆，咸似渴思泉。
典誥黄麻出，衣冠紫禁聯。
安危看去就，扶掖頼精專。
江岸梅花小，山城桂影圓。
歌思惟兩地，動化及無邊。
相復中興舊，書重說命篇。
元勳列青史，焜燿祖宗前。